ועדת הפנים ואיכות הסביבה, כנסת 17, פרוטוקול מספר 233, 2007-10-24 09:00

אופיר פינס-פז: אני פותח את ישיבת ועדת הפנים והגנת הסביבה.

אופיר פינס-פז: הנושא: הצעת חוק מרשם האוכלוסין (תיקון מס' 11) (רישום תאריך עברי במסמכי לידה ופטירה), התשס"ז-2007.

אופיר פינס-פז: איפה הפסקנו בפעם שעברה?

תומר רוזנר: בישיבה הקודמת, הציג משרד הפנים שנוהגת מזה שנים, לפיה, למי שהוא יהודי נרשם התאריך העברי באופן אוטומטי במסמכי המרשם ובתעודות שיוצאות מכוח המרשם, ולמי שאינם יהודים ניתנת הבחירה, כאשר ברירת המחדל היא שלא רושמים את התאריך העברי.

תומר רוזנר: מי שמעוניין שירשמו את התאריך העברי, צריך לבקש זאת.

תומר רוזנר: בעקבות הישיבה ביקשנו מספר הבהרות לפרקטיקה הזאת.

תומר רוזנר: אני אגיד בזהירות, שלפי התשובות של משרד הפנים, הבסיס המשפטי של הפרקטיקה הזאת הינו מפוקפק, אם לא רעוע.

תומר רוזנר: אני מתבטא בזהירות בעניין הזה.

תומר רוזנר: מכל מקום, הפרקטיקה הזאת אין לה בסיס ועיגון בחקיקה.

תומר רוזנר: אנחנו מציעים שברירת המחדל תהיה שהתאריך העברי יירשם במסמכים ויוכל האדם שאליו מתייחס הרישום לבקש שלא ירשמו את התאריך העברי במסמכים המתייחסים אליו.

תומר רוזנר: בישיבה הקודמת עלתה השאלה האם יש בעיה עם משרד הפנים.

תומר רוזנר: על פי התשובות שקיבלנו, ברמה המשפטית, אין למשרד הפנים בעיה עם העניין הזה.

אתי שרון: הסברנו מכוח מה הדברים נהגו אצלנו מבחינת הפרקטיקה.

אתי שרון: הבדיקה שעשיתי היתה רק על תעודות פטירה ותעודות לידה, כי הצעת החוק התמקדה רק בתעודות לידה ופטירה.

אתי שרון: ההצעה שבפנינו מתייחסת לכל התיעוד שאנחנו מפיקים וזה דורש היערכות אחרת.

תומר רוזנר: אנחנו יודעים שמה שנרשם במרשם על סמך תעודת הלידה הוא גם מועתק, אחר כך, לתעודת הזהות.

תומר רוזנר: מתעוררת שאלה איזה תאריך רושמים בתעודת הזהות.

תומר רוזנר: האם חייבים לרשום את התאריך העברי או לא?

תומר רוזנר: אם נרשם במרשם התאריך העברי וזה מפריע לאדם והוא רוצה שלא ירשמו, אז צריך לתת לו גם את האפשרות הזאת.

תומר רוזנר: לכן הוספנו גם את תעודת הזהות לצורך העניין הזה.

אתי שרון: אנחנו מנפיקים עוד הרבה תיעוד אחר.

אתי שרון: יש בחירת שם, יש תמצית רישום, בחירת שם משפחה.

אתי שרון: יש הרבה תיעוד שמופק מהמרשם.

אתי שרון: מבחינתנו זה דורש להכניס תיקונים בכל הטפסים על מנת לתת את אופציית הבחירה.

אתי שרון: ברגע שזה נכנס כפריט רישום עם שתי אופציות, יש לכך השלכה על כל יותר התיעוד שאנחנו מנפיקים.

אופיר פינס-פז: כמו בישיבות הקודמות אין כאן אף גורם לא יהודי.

יפה שפירא: הזמינו, הם לא הגיעו.

יפה שפירא: הזמנו גם את מסאווה וגם את עדאללה.

אסתרינה טרטמן: דיברתי גם עם אנשים מהאוכלוסייה וזה לא משנה להם.

אתי שרון: יש לי כמה הערות לנוסח.

אתי שרון: ראשית, לגבי התיקון של 7.

אתי שרון: כרגע סעיפים 6 ו-7 של חוק מרשם האוכלוסין, הם סעיפי ההודעות.

אתי שרון: אלה בעצם סעיפים שאינם במרשם, אלא מה מחויב מי שהחוק מטיל עליו חובה להודיע, מה הוא חייב למסור בהודעה שלו.

אתי שרון: החוק קובע שבהודעה יהיו פרטי הרישום של הילוד או הנפטר ופרטים אחרים שייקבעו בתקנון.

אתי שרון: כמו שכבר אמרתי, גם תאריך הלידה וגם תאריך הפטירה, הן העברי והן הגרגוריאני, כבר מופיע בתקנות ולכן הוא מופיע גם בטפסים.

אתי שרון: התיקון לסעיף 7 מיותר ולא תואם את הרציונאל של חוק המרשם, מהבחינה הזאת שחוק המרשם מתייחס לפרטי רישום וסעיף הבחירה הוא לא פריט רישום.

אתי שרון: לכן הייתי מציעה להשאיר את זה כפי שזה מנוסח היום.

אתי שרון: הנוסח של היום וגם התקנות עונים על הצורך הזה.

תומר רוזנר: ברוב המקרים, בתעודות לידה ופטירה לא ממולאות על ידי האדם שזה נוגע לו אלא על ידי מוסד רפואי וכדומה.

תומר רוזנר: אני מניח שעדיין רוב הלידות מתבצעות במוסדות רפואיים.

תומר רוזנר: איך המרשם יידע לרשום את התאריך העברי, אם לא יימסר לו התאריך העברי?

אתי שרון: כבר כיום, בתקנות שהוצאו מכוח סעיפים 6 ו-7 לחוק מרשם האוכלוסין מופיע תאריך לידה עברי, תאריך לידה גרגוריאני.

אתי שרון: זה כבר מופיע ולכן זה בטפסים.

אתי שרון: הרציונאל של החוק הוא שהחוק מציין את פרטי הרישום ולפרטים הנוספים הוא מפנה לתקנות.

אתי שרון: אני מציעה שההיגיון הזה יימשך.

אתי שרון: זה לגבי התיקון של סעיף 7.

אתי שרון: לגבי סעיף 30א אני רוצה להפנות את תשומת הלב למשהו קצת חריג.

אתי שרון: כמו שכבר אמרתי, מבחינת היערכות, יידרש לנו זמן כי אנחנו צריכים להוסיף את אופציית הבחירה לכל הטפסים.

אופיר פינס-פז: כמה את צריכה?

אתי שרון: אם אפשר אז 6 חודשים, כי אני לא רוצה לפספס.

אתי שרון: אני צריכה לבדוק על איזה תיעוד זה חל ולוודא שזה ייכנס לכל הטפסים.

אופיר פינס-פז: אני מודע לזה שלעשות טופס במשרד הפנים זה 6 חודשים.

אתי שרון: לכן אני מבקשת.

אתי שרון: אני רוצה לעמוד בהתחייבות.

אתי שרון: בנוסף.

אתי שרון: ההצעה פה מציעה משהו שהוא מעבר לאופציה של אי ציון פריט האזרחות בתעודת הזהות.

אתי שרון: הרי אנחנו אמרנו שנעשה הסדר דומה למה שיש לגבי אי ציון סעיף האזרחות בתעודת הזהות.

אתי שרון: פה מוצע שני דברים.

אתי שרון: אחד, שרשאי אדם לבקש כי יירשם רק תאריך הלידה לפי הלוח הגרגוריאני.

אתי שרון: אבל, יש פה הצעה מעבר לזה, שאם כבר נרשם לו תאריך הלידה על פי הלוח העברי, הוא רשאי לבקש תיעוד חדש.

אתי שרון: אני לא רוצה שישתמע מזה שרק שמכיוון לאדם יש זכות סטטוטורית – אני נכנסת כאן לעניינים כספיים כי גם על זה אנחנו צריכים לחשוב ומדובר כאן על פטור מאגרה.

אתי שרון: ברגע שאני מכניסה לטופס את אופציית הבחירה אני מעבירה את האחרית לאדם.

אתי שרון: ברגע שיש לו את הבחירה בטופס אם לבקש או לא לבקש – מספיק לרשם שהוא "רשאי לבקש".

אתי שרון: למשל, אדם קיבל תמצית רישום או תעודת לידה.

אתי שרון: שום דבר לא מונע ממנו מחר לבקש תעודת לידה חדשה.

אתי שרון: הוא לא צריך לנמק למה הוא צריך תעודת לידה.

אתי שרון: לכן האופציה הזאת, במידה רבה, מיותרת והיא יכולה להטיל עלויות.

אתי שרון: אני לא רוצה שמישהו יטען שהעלויות האלה יהיו עלינו.

תומר רוזנר: למה את חושבת שזה יהיה פטור מאגרה?

אתי שרון: כי לכאורה מוקנית פה זכות סטטוטורית.

תומר רוזנר: בעצם את מבקשת להשמיט את הסיפה.

אתי שרון: כן.

אופיר פינס-פז: אני מכריז על הפסקה.

דב חנין: חבר הכנסת פינס ביקש ממני להמשיך בניהול הישיבה במקומו.

תומר רוזנר: הדיון כרגע הוא בתוספת של סעיף 30א בחוק מרשם האוכלוסין שעניינו זכות האדם לבקש שלא יירשם בתעודות שמונפקות לו במרשם, שלא ירשם התאריך העברי.

תומר רוזנר: משרד הפנים העיר, וקיבלתי את ההערה, שהאופציה השניה שקיימת, שהוא יכול למחוק את התאריך היא מיותרת.

תומר רוזנר: בהצעה שלנו כתבנו שאדם יכול לבקש שלא לרשום את התאריך ואם רשמו לו את התאריך העברי, הוא יכול לבקש למחוק אותו.

תומר רוזנר: אומר משרד הפנים, ואני מקבל את ההערה, שהאופציה השניה, שהוא יכול לבקש למחוק היא מיותרת, כי בכל מקרה הוא יכול לבקש תעודה חדשה בכל עת ובתעודה החדשה הוא יכול לבקש שלא ירשמו לו.

תומר רוזנר: משרד הפנים ביקש לדחות את תחילת החוק ב-6 חודשים.

רינה נשר: שאלה ליועץ המשפטי.

רינה נשר: האם הבנתי נכון שהתיקון לסעיף 7 יימחק?

תומר רוזנר: כן.

דב חנין: אני מבין שמדובר במשהו אוניברסאלי, לכל אדם, בלי כל קשר לזהותו.

תומר רוזנר: לכל מי שצריך להירשם במרשם.

דב חנין: נרשם התאריך העברי ואם הוא לא רוצה - - -

תומר רוזנר: אומר לוועדה שמידיעות לא רשמיות שקיבלתי, הפרקטיקה הנוהגת היום היא שבאופן אוטומטי למי שאינו יהודי לא נרשם התאריך העברי ולמעשה זאת מעין דרך של סימון.

דב חנין: אבל לפי החוק הזה, אדוני היועץ המשפטי, אם אני מבין נכון, אנחנו בעצם פותרים את הבעיה הזאת כי לכולם יירשם התאריך העברי.

תומר רוזנר: נכון.

דב חנין: אפשר לקרוא את הנוסח?

דב בן יצחק: "הצעת חוק מרשם האוכלוסין (תיקון מס' 11)(רישום תאריך עבר במסמכי לידה ופטירה), התשס"ז-2007 1.

דב בן יצחק: בחוק מרשם האוכלוסין, התשכ"ה-1965 (להלן – החוק העיקרי), בסעיף 1(א), לפני ההגדרה תיקון סעיף 1 "תושב" יבוא: "יום לפי הלוח העברי" – תקופה שתחילתה עשרים דקות לאחר שקיעת החמה וסופה בתום עשרים דקות לאחר שקיעת החמה למחרת; "תאריך לידה" – יום הלידה הן לפי הלוח העברי והן לפי הלוח הגרגוריאני; "תאריך פטירה" – יום הפטירה הן לפי הלוח העברי והן לפי הלוח הגרגוריאני;" סעיף 2 יהיה הוספת סעיף 30 א': "2.

דב בן יצחק: אחרי 30 לחוק העיקרי יבוא, בחירת תוכן רישום התאריך בלידה בתעודות".

דב בן יצחק: 30א.

דב בן יצחק: על אף האמור בכל הוראה אחרת בחוק זה, רשאי אדם לבקש כי בתעודות לידה, תעודת זהות או בכל תעודה יגיע העתק תמצית מהרישום.

דב בן יצחק: בסעיף זה "תעודות מרשם", יירשם תאריך לידתו רק לפי הלוח הגרגוריאני.

דב בן יצחק: היה אדם קטין או חסוי, רשאי לבקש, כאמור, נציגו של אותו אדם, כהגדרתו בסעיף 80, לחוק הכשרות המשפטית והאפוטרופסות תשכ"ב-1962.

דב בן יצחק: " 3.

דב בן יצחק: תחילתו של חוק זה 6 חודשים מיום פרסומו".

דב חנין: יש לי שאלת הבהרה.

דב חנין: אני מבין שהמצב היום לא מחייב רישום של התאריך העברי.

דב חנין: בפועל נרשם התאריך העברי אבל לפעמים לא באופן אחיד.

תומר רוזנר: אני אומר בזהירות מה שאמרתי בתחילת הדיון.

תומר רוזנר: אני חושב שהבסיס המשפטי של הפרקטיקה הנוהגת היום הוא רעוע או מפוקפק.

אתי שרון: אני רוצה לציין מהו הבסיס המשפטי.

אתי שרון: הבסיס המשפטי הן תקנות שקובעות את הפרטים שיהיו בתעודות לידה ובתעודות הפטירה.

אתי שרון: בתקנות מצוין התאריך העברי.

אתי שרון: בתקנות מצוינים גם הדת והלאום, דבר שלא נמחק.

אתי שרון: מצוין תאריך לידה עברי ותאריך לידה גרגוריאני.

אתי שרון: זה הופיע בתקנות כבר לפני הרבה שנים וזה הבסיס המשפטי.

דב חנין: מדוע התאריך העברי נרשם רק לחלק מהאנשים?

אתי שרון: אני מודה, פה, מבחינה פרקטית, כנראה שלפני הרבה שנים חשבו שאולי אין צורך.

אתי שרון: מדובר פה בהיסטוריה שמלפני 30 שנה ולכן קשה לי להגיד.

תומר רוזנר: מה לא נכון במה שאמרתי?

אתי שרון: כיום החיוב הוא לציין.

אתי שרון: ברגע שהחוק מכניס להגדרת תאריך לידה גם תאריך לידה עברי וגם תאריך גרגוריאני, ההשלכה היא הרבה יותר רחבה.

אתי שרון: זה אומר שתאריך הלידה, כפריט רישום, יהיה גם עברי וגם גרגוריאני.

אתי שרון: לכן זה משליך על כל התיעוד שמשרד הפנים מוציא, כמו תקציר רישום, בחירת שם וכל מסמך שמשרד הפנים מוציא.

דב חנין: אנחנו עוברים להצבעה על כל הסעיפים בקריאה שניה.

דב חנין: מי בעד?

דב חנין: הצבעה בעד – רוב נגד – אין נמנעים - אין

דב חנין: עבר פה אחד.

דב חנין: הישיבה נעולה.